Kristiansand (NTB): En far og en sønn er dømt til fengsel for å ha lurt 25 personer å kjøpe aksjer i et selskap som skulle utvikle en pizza formet som en kroneis. De to mennene ble mandag dømt til fengsel i to og tre år etter å ha solgt fiktive aksjer til 25 personer og selskaper i Agder og på Østlandet, skriver Agderposten.no. De solgte aksjer for 5,2 millioner kroner for deretter å stikke av med pengene. De to dømte skulle ha investorer til å investere i et helt nytt produkt, en nyutviklet pizza formet som en kroneis, men brukte pengene på seg selv. En av dem som ble lurt, var fotballspilleren Fredrik Strømstad (Le Mans/Start), som investerte 150.000 kroner i prosjektet. – Det så bra ut det vi ble forelagt, og jeg satset 150.000 kroner. De pengene anser jeg som tapt, sier Strømstad.